Document ID: 31997D0199

Komisjoni otsus,
25. märts 1997,
milles sätestatakse loomatervishoiunõuded ja veterinaarsertifikaadid hermeetiliselt suletud pakendites lemmikloomatoidu importimiseks teatavatest kolmandatest riikidest, kus kasutatakse alternatiivseid kuumtöötlemissüsteeme, ning muudetakse otsust 94/309/EÜ
(EMPs kohaldatav tekst)
(97/199/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. detsembri 1992. aasta direktiivi 92/118/EMÜ, milles sätestatakse selliste toodete ühendusesisest kaubandust ja ühendusse importimist reguleerivad loomade ja inimeste terviseohutuse nõuded, mille suhtes ei kohaldata direktiivi 89/662/EMÜ A lisa I peatükis ja nakkusetekitajate puhul direktiivis 90/425/EMÜ osutatud ühenduse erieeskirjades sätestatud nõudeid, [1] viimati muudetud direktiiviga 96/90/EÜ, [2] eriti selle artikli 10 lõike 2 punkti c ja lõike 3 punkti a,
ning arvestades, et:
direktiivi 92/118/EMÜ I lisa 4. peatükis sätestatakse nõukogu direktiivi 90/667/EMÜ [3] (muudetud direktiiviga 92/118/EMÜ) tähenduses madala riskiteguriga aineid sisaldava lemmikloomatoidu imporditingimused;
komisjoni otsusega 94/278/EÜ, [4] viimati muudetud otsusega 96/344/EÜ, [5] on sätestatud nende kolmandate riikide loetelu, millest liikmesriigid lubavad importida lemmikloomatoitu;
komisjoni otsusega 94/309/EÜ, [6] viimati muudetud otsusega 96/106/EÜ, [7] on sätestatud teatava lemmikloomatoidu ning teatavate parkimata nahkadest valmistatud ja lemmikloomadele ettenähtud toiduainete impordinõuded;
otsuse 94/309/EÜ kohaldamine lükati viimati edasi komisjoni otsusega 96/106/EÜ, kuna kohaldamine oleks kaasa toonud raskusi sellise hermeetiliselt suletud pakendites lemmikloomatoidu importimisel, mis võib sisaldada kõrge riskiteguriga materjalidest saadud ning alternatiivseid kuumtöötlemissüsteeme kasutades toodetud töödeldud loomset valku;
on asjakohane lubada importida teatavat hermeetiliselt suletud pakendites lemmikloomatoitu, mis võib sisaldada töödeldud loomset valku, mis on alternatiivseid kuumtöötlemissüsteeme kasutades toodetud kõrge riskiteguriga materjalist;
komisjoni otsusega 96/449/EÜ [8] nõutakse muu hulgas, et imetajatelt pärit loomsetest jäätmetest saadud loomset valku tuleb kuumtöödelda vähemalt 20 minutit temperatuuril vähemalt 133 °C kogu aine ulatuses rõhu all 3 baari, kusjuures osakeste suurus on enne töötlemist kuni 5 cm; seega tuleks lubada importida üksnes sellist eespool nimetatud lemmikloomatoitu, mis sisaldab üksnes muudelt loomadelt kui imetajatelt pärit loomsetest jäätmetest saadud valku;
seepärast tuleb otsust 94/309/EÜ vastavalt muuta;
käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Liikmesriigid lubavad A lisas loetletud kolmandatest riikidest importida hermeetiliselt suletud pakendites lemmikloomatoitu, mis võib sisaldada muuks otstarbeks kui inimtoiduks ettenähtud kõrge riskiteguriga materjalist saadud töödeldud loomset valku, kui kõnealuse toiduga on kaasas B lisas sätestatud veterinaarsertifikaat.
2. Lõikes 1 osutatud veterinaarsertifikaat on ühel lehel ja see koostatakse vähemalt ühes selle liikmesriigi ametlikus keeles, kus impordikontrolli tehakse.
Artikkel 2
1. Artikli 1 lõikes 1 osutatud toodetes sisalduv töödeldud loomne valk, mis on saadud kõrge riskiteguriga materjalist, peab olema toodetud järgmiste standardite kohaselt:
a) - toorainet on kuumutatud vähemalt 20 minutit temperatuuril vähemalt 133 °C kogu aine ulatuses rõhu all 3 baari, kusjuures osakeste suurus on enne töötlemist kuni 5 cm,
või
- kui tooraine ei ole pärit imetajatelt, võib kasutada komisjoni otsuse 92/562/EMÜ [9] lisas kirjeldatud süsteemi või süsteemide kombinatsiooni. Neid süsteeme võib kasutada tingimusel, et protsessi käigus on kuu aja jooksul iga päev võetud proove ning protsess vastab nõukogu direktiivi 90/667/EMÜ [10] II lisa III peatüki punktides 1 ja 2 sätestatud mikrobioloogilistele standarditele;
b) kriitiliste kontrollpunktide üksikasjad registreeritakse ja säilitatakse, et omanik, ettevõtja või tema esindaja ning vajaduse korral pädev asutus saaks jälgida ettevõtte tööd. Registreeritav ja jälgitav teave sisaldab järgmist: osakese suurus, kriitiline temperatuur ning vastavalt vajadusele töötlemise absoluutne aeg, rõhk, tooraine etteandmise kiirus ja rasva tsirkuleerimise kiirus.
2. Artikli 1 lõikes 1 osutatud toodetes sisalduv kõrge riskiteguriga materjalist saadud töödeldud loomne valk peab olema toodetud ettevõttes, mille on heaks kiitnud liikmesriigi või A lisas loetletud kolmanda riigi pädev asutus ning mis vastab lõikes 1 osutatud tingimustele.
Artikkel 3
1. B lisas osutatud sertifikaati kasutavad kolmandad riigid teatavad komisjonile järgmised andmed:
a) veterinaarteenistuse volitused töödeldud loomset valku tootvate ettevõtete kontrollimiseks ja heakskiitmiseks;
b) järgitud heakskiitmise kord;
c) heakskiidetud ettevõtete loetelu.
2. Komisjon kontrollib A lisas loetletud kolmandates riikides käesoleva otsuse sätete kohaldamist.
Artikkel 4
Otsust 94/309/EÜ muudetakse järgmiselt:
a) artikli 1 lõikes 1 lisatakse sõnade "kolmandatest riikidest" ette järgmine tekst: "komisjoni otsuse 97/199/EÜ A lisas loetlemata";
b) A lisa pealkirjas lisatakse sõnade "Euroopa Ühendusse" ette järgmine tekst: "Komisjoni otsuse 97/199/EÜ A lisas loetlemata kolmandatest riikidest".
Artikkel 5
Käesolevat otsust kohaldatakse alates 1. aprillist 1997.
Artikkel 6
Käesolev otsus on adresseeritud liikmesriikidele.
Brüssel, 25. märts 1997

Labels: 17
5
0
3
6